Hans kones forsvinden har været omtalt vidt og bred igennem det seneste halvandet år.

Nu er en af Norges rigeste mænd, Tom Hagen, blevet pågrebet, sigtet for at have dræbt Anne-Elisabeth Hagen, der sidst er hørt fra den 31. oktober 2018.

Sagen bærer præg af en tydeligt planlagt vildledning. Tom Brøske, efterforskningsleder

Det har norsk politi netop oplyst på et pressemøde i Lillestrøm. Tom Hagen blev pågrebet i morges, da han var på vej mod sin arbejdsplads i Oslo.

Hendes forsvinden blev oprindeligt efterforsket som en kidnapning, men det er ikke længere tilfældet, lyder det fra efterforskningsleder Tom Brøske.

- Politiet er nu af den opfattelse, at der aldrig har været en bortførelse og altså ej heller en egentlig forhandling (om løsepenge, red.). Sagen bærer præg af en tydeligt planlagt vildledning. Efterhånden som andre teorier er blevet afvist, er mistanken mod Tom Hagen blevet styrket, siger han.

Et eventuelt lig af Anne-Elisabeth Hagen er endnu ikke fundet, oplyser politiet.

Den norske investor og rigmand Tom Hagen er nu pågrebet af norsk politi, efter hans kone Anne-Elisabeth Falkevik Hagen har været forsvundet siden efteråret 2018. (Foto: NTB Scanpix © Scanpix)

Politiet ønsker Tom Hagen varetægtsfængslet i fire uger. Det skal Tingretten i Norge tage stilling til i morgen.

Den norske rigmand nægter sig skyldig, oplyser hans advokat, Svein Holden, til TV2 Norge.

- Hagen er meget påvirket af situationen. Han nægter at have noget med det at gøre, siger advokaten.

Politiet fortsætter efterforskningen og retter fokus på, om der kan være andre involverede. De vil ikke udelukke flere anholdelser i den kommende tid, men vil ikke kommentere det yderligere. Det samme gør sig gældende for et eventuelt motiv.

- Efterforskningen har givet forskellige bud på et muligt motiv, men af hensyn til den igangværende efterforskning kan vi ikke gå ind i nærmere detaljer omkring et motiv, siger politiadvokat Åse Kjustad Eriksson.

Seddel med krav om millioner

Sagen om Anne-Elisabeth Hagen kom frem i januar sidste år, to måneder efter kvinden forsvandt fra sit hjem i Lørenskog øst for Oslo. Hendes sidste livstegn var en telefonsamtale.

Tom Hagen kom efterfølgende hjem og fandt en seddel fra de formodede kidnappere, der krævede knap 70 millioner kroner i kryptovalutaen Monero for at frigive milliardærens hustru. Derfor betragtede politiet det indledningsvist som en kidnapningssag med et økonomisk motiv.

I flere måneder efterforskede politiet sagen ud fra den teori. Blandt andet efterlyste de to mænd, der var set uden for Tom Hagens arbejdsplads Futurum - uden held.

De to mænd fik lidt kulørt tilnavnene ”telefonmanden” og ”kasketmanden”, men blev aldrig identificeret, og politiet fandt til sidst, at det var mindre sandsynligt, at de spillede en rolle i sagen.

Tydede ikke på kidnapning

I sommer ændrede politiet så kurs.

Der var nu ikke grund til længere at antage, at milliardærfruen var blevet bortført, fordi ukendte gerningsmænd ville have en løsesum udbetalt, lød det.

I stedet betragtede politiet bortførelsen som iscenesat og antog, at Anne-Elisabeth Hagen var blevet dræbt, meddelte efterforskningsleder Tommy Brøske fra politidistrikt øst i Oslo.

Politiet havde blandt andet gjort fremskridt i forhold til trusselsbrevet og havde en idé om, hvor papiret, der var anvendt til brevet, var produceret og solgt.

Sagen kort Anne-Elisabeth Falkevik Hagen forsvandt fra Hagen-ægteparrets hus i Lørenskog få kilometer øst for Oslo 31. oktober i 2018. Norsk politi har siden før sidste sommer arbejdet med en hovedhypotese om drab. Tom Hagen kom efter bortførelsen hjem til en seddel fra kidnapperne, hvor de krævede ni millioner euro i kryptovalutaen Monero for at frigive kvinden. Det svarer til over 67 millioner kroner. Ifølge politiet har der ikke været livstegn fra kvinden, siden hun forsvandt. I januar sidste år skrev NRK, at hun er erklæret død, idet hun optræder i den årlige statistik over uopklarede drab i Norge.

Men efterforskningen pegede i en anden retning end kidnapning, blandt andet på grund af de manglende livstegn fra kvinden, manglende kommunikation fra de såkaldte gerningsmænd og betalingen i kryptovaluta.

I begyndelsen af august meddelte familien så, at kidnapperne igen havde henvendt sig, og at familien ikke var i tvivl om, at man havde kontakt til de egentlige bortførere.

Familiens advokat, Svein Holden, lagde ikke skjul på, at han var uenig i politiets teori og kunne desuden oplyse, at kommunikationen med de formoedede bortførere foregik på norsk.

Skoaftryk og strips på gerningsstedet

Politiet fortsatte efterforskningen, og i løbet af efteråret kom der løbende lidt flere oplysninger.

Her kunne man blandt andet bekræfte fundet af plastikstrips og nogle af kvindens personlige ejendele i nærheden af hjemmet - et sted, politiet har betragtet som det formodede geringssted.

Kort forinden offentliggjorde politiet billeder af skoaftryk, som de håbede kunne hjælpe med efterforskningen.

Helt frem til nytår har politiet fortsat arbejdet, og i januar lød det, at nye spor havde ført til intensivering af eftersøgningen på land og i vand. Noget, der altså nu ser ud til at have givet afkast.